b'\n_START_ARTICLE_\nSis\xc3\xa4kuva, soittava nainen\n_START_PARAGRAPH_\nSis\xc3\xa4kuva, soittava nainen on Sulho Sipil\xc3\xa4n (1895\xe2\x80\x931949) \xc3\xb6ljyv\xc3\xa4rimaalaus kankaalle vuodelta 1931. Ateneumin taidemuseo osti sen kokoelmiinsa vuonna 1950._NEWLINE_Sanotaan, ett\xc3\xa4 modernisti Sulho Sipil\xc3\xa4n 1930-luvun taiteessa n\xc3\xa4kyy siirtyminen kohti klassisempaa maalaustapaa. T\xc3\xa4m\xc3\xa4 katsotaan eurooppalaisen taiteen vaikutukseksi. Sipil\xc3\xa4 itse k\xc3\xa4ytti uusasiallisuus-termi\xc3\xa4 (Die Neue Sachlichkeit) asiasta puhuessaan. Merivoimien upseerina h\xc3\xa4n matkusteli paljon ja n\xc3\xa4ki ja ty\xc3\xb6skenteli taiteilijoille hieman tavanomaisesta poikkeavissa olosuhteissa laivalla maalatessaan._NEWLINE_Sek\xc3\xa4 Sipil\xc3\xa4lle ett\xc3\xa4 h\xc3\xa4nen taiteilijavaimolleen Greta H\xc3\xa4llfors-Sipil\xc3\xa4lle Helsingin interi\xc3\xb6\xc3\xb6rit ja kaupunkikuvat olivat mieliaihe. My\xc3\xb6s Sis\xc3\xa4kuva, soittava nainen -maalauksessa Helsinki n\xc3\xa4kyy ikkunasta avautuvassa n\xc3\xa4kym\xc3\xa4ss\xc3\xa4. Pariskunta harrasti musiikkia; maalauksen soittajanainen on Greta. Sulho Sipil\xc3\xa4 soitti viulua ja Greta pianoa ja hanuria. He soittivat yhdess\xc3\xa4 kaksin ja esittiv\xc3\xa4t my\xc3\xb6s musiikkia illanistujaisissa yst\xc3\xa4vien kanssa.'